**Pavadošais teksts EM mājaslapā**

Ekonomikas ministrija (turpmāk – EM) ir izstrādājusi vadlīnijas būvmateriālu[[1]](#footnote-1) izmaksu sadārdzinājuma novērtēšanai pēc vienotiem kritērijiem publisko būvdarbu līgumu veiksmīgai saistību izpildei. Vadlīnijas attiecas uz ēku būvniecību. Vadlīnijas izstrādātas ņemot vērā Iepirkumu uzraudzības biroja, Centrālās finanšu un līgumu aģentūras, VAS “Valsts nekustamie īpašumi”, biedrības “Latvijas Lielo pilsētu asociācija” un biedrības “Latvijas Pašvaldību savienība” viedokli un pieredzi. Būvmateriālu izmaksu sadārdzinājuma novērtēšana šobrīd ir ļoti aktuāla dēļ Krievijas agresijas Ukrainā izraisītā neprognozējamā būvmateriālu cenu sadārdzinājuma un piegādes traucējumiem. Būvniecības nozarē izveidojušies apstākļi būtiski apgrūtina iepriekš uzsākto projektu īstenošanu atbilstoši uzņemtām saistībām, līgumu grozījumi, vienojoties par solidāro sadārdzinājuma kompensēšanu, būtu efektīvs instruments publisko būvdarbu līguma vadībai un veiksmīgai pabeigšanai.

Krievijas karadarbības Ukrainā ietekmes dēļ būvkomersanti saskaras ar objektīvām problēmām izpildīt iepriekš uzņemtās līgumsaistības un nodrošināt publisko būvdarbu līgumu izpildi. Izejvielu un būvmateriālu sadārdzinājums neļauj iekļauties līgumcenā, radot finanšu zaudējumus, savukārt būvmateriālu nestabilās piegādes apdraud būvniecības ieceres īstenošanas termiņu ievērošanu. Pieaugot zaudējumu apjomam, palielinās risks, ka būvkomersanti vienpusēji atkāpsies no publiskajiem būvdarbu līgumiem, atstājot nepabeigtus būvobjektus. Šāda notikumu attīstība radīs zaudējumus pasūtītājam, jo jauna publisko būvdarbu iepirkuma rīkošana ir laikietilpīgs process, sadrumstalots būvdarbu veikšanas process samazina pasūtītāja iespēju efektīvi aizstāvēt savas intereses, būvobjekta uzturēšana dīkstāves laikā prasīs papildu finanšu resursus, jaunā līgumcena ar lielu varbūtību būs augstāka, ņemot vērā nestabilo situāciju nozarē.

Atbilstoši publisko iepirkumus regulējošajiem normatīvajiem aktiem tieši pasūtītājam ir aktīva loma līguma vadībā, it īpaši, ja rodas sarežģījumi līguma izpildē, pasūtītājam aktīvi jālemj par līguma turpināšanas iespējām un pieejamo instrumentu izmantošanu līguma izpildes nodrošināšanai. **Publisko būvdarbu līguma grozījumi ir veicami, pusēm savstarpēji vienojoties, ņemot vērā, piemēram, šādus aspektus - katras konkrētas būvniecības ieceres raksturu, būvdarbu izpildes stadiju, riskus, kas ir saistīti ar noslēgta publiskā būvdarbu līguma pārtraukšanu, grozījumu samērīgumu un atbilstību pasūtītāja interesēm, pasūtītāja spēju nodrošināt papildus nepieciešamo finansējumu.** **Vienlaicīgi pasūtītājam būtu jānodrošina tādas darbības, lai lēmums par turpmāko rīcību tiek pieņemts iespējami īsā laikā, lai, nerisinot situāciju pēc būtības, netiktu radīti papildus riski projekta sekmīgai realizēšanai.**

Vadlīnijas satur ieteikumus būvmateriālu izmaksu sadārdzinājuma novērtēšanai un ieskicē faktorus, kas būtu vērtējami, veicot grozījumus spēkā esošajos publiskajos būvdarbu līgumos attiecībā uz ēku būvniecību. Vadlīnijas nav izmantojamas, lai novērtētu sadārdzinājumu, kas radies Covid-19 pandēmijas vai kādu citu faktoru ietekmē. Vadlīnijas izstrādātas, balstoties uz EM informatīvo ziņojumu *“Par situāciju būvniecības nozarē saistībā ar Krievijas agresiju Ukrainā un nepieciešamajiem risinājumiem publisko investīciju projektos”* (TAP 22-TA-938, apstiprināts Ministru kabineta 2022.gada 5.aprīļa sēdē, protokols Nr.19, 43.§, darba kārtības jautājums 4.4)[[2]](#footnote-2), kurā norādīta Krievijas uzsāktās karadarbības Ukrainā tiešā ietekme uz būvmateriālu sadārdzinājumu un piegādes traucējumiem. Puses var izmantot šajās vadlīnijās ietvertos principus, taču grozījumu pieļaujamība un grozījumu tvērums būtu vērtējami atsevišķi, ņemot vērā normatīvo aktu prasības publisko iepirkumu jomā, kā arī attiecībā uz komercdarbības atbalsta projektiem, ja būvniecība tiek līdzfinansēta no publiskajiem līdzekļiem, t.sk. ES fondu ietvaros, ir jāievēro konkrētā situācijā piemērojamā komercdarbības atbalsta normas.

**Vadlīnijas būvmateriālu izmaksu sadārdzinājuma novērtēšanai sakarā ar Krievijas militāro agresiju Ukrainā grozījumu veikšanai spēkā esošajos publiskajos būvdarbu līgumos attiecībā uz ēku būvniecību**

**Būvmateriālu izmaksu sadārdzinājuma novērtēšanas mērķis**

Vadlīniju mērķis ir noteikt vienotu metodiku būvmateriālu izmaksu sadārdzinājuma novērtēšanai un sadārdzinājuma solidārai kompensēšanai, vienojoties ar pasūtītāju un ņemot vērā pasūtītāja finansiālās iespējas, veicot grozījumus publiskajos būvdarbu līgumos, lai nodrošinātu efektīvu iepriekš noslēgto līgumu vadību un līgumsaistību izpildi.

Vadlīnijas attiecas uz tādu būvmateriālu sadārdzinājuma kompensēšanu, kas ir radies tiešā cēloniskajā sakarā ar Krievijas uzsākto karu Ukrainā.

Pasūtītājiem šobrīd nav pietiekama izpratne par būvmateriālu sadārdzinājuma kompensēšanas pieļaujamību, sadārdzinājuma aprēķināšanas metodiku, kā arī sadārdzinājuma kompensēšanas kārtību un noteikumiem. Vadlīnijas piedāvā vienotu metodiku publiskā būvdarbu līguma cenas vienas komponentes sadārdzinājuma novērtēšanai, kā arī norāda uz faktoriem, kas būtu vērā ņemami, vienojoties par būvmateriālu sadārdzinājuma kompensēšanu.

**Būvmateriālu izmaksu sadārdzinājuma novērtēšanas metodikas piemērošana**

Būvmateriālu izmaksu sadārdzinājumu novērtē grozījumu veikšanai spēkā esošajos publiskajos būvdarbu līgumos attiecībā uz ēku būvniecību:

1. kas ir noslēgti pirms 2022.gada 24.februāra, vai
2. kas ir noslēgti pēc 2022.gada 24.februāra, ja pretendenta piedāvājums ir iesniegts pirms augstāk minētā datuma.

Publisko būvdarbu līguma grozīšanas pieļaujamība un grozījumu nepieciešamība ir balstīta apsvērumā, ka pretendents, aprēķinot finanšu piedāvājumā ietverto līguma cenu, nevarēja paredzēt Krievijas militārās agresijas sākumu un militārās agresijas ietekmi uz būvniecības nozares darbības apstākļiem, un līdz ar to, šī ietekme nav ierēķināta nolīgtajā cenā.

Būvmateriālu sadārdzinājumu piemēro būvdarbiem, kas ir veikti, sākot ar 2022. gada 1. martu. Būvdarbu izpildi apliecina pieņemšanas-nodošanas akts. Būvmateriālu sadārdzinājuma novērtēšanai par bāzes periodu, jeb periodu kurā būvmateriālu cenas nebija ietekmētas Krievijas agresijas Ukrainā rezultātā, nosaka 2022. gada janvāri, tādējādi izslēdzot Covid-19 pandēmijas vai kādu citu faktoru ietekmi. Vienojoties par sadārdzinājumu būvdarbiem, pasūtītajam, ja tam ir pamatotas bažas ka būvmateriālu cenu neietekmēja Krievijas agresija Ukrainā, ir tiesības pieprasīt pierādījumus, ka vienošanās par attiecīgo būvmateriālu cenu ir notikusi pēc 24.februāra. Attiecībā uz būvdarbiem, kas veikti pēc 2022.gada 1.aprīļa nav lietderīgi katrā gadījumā pārliecināties, ka būvmateriāli šo darbu veikšanai ir piegādāti objektā pirms Krievijas militārās agresijas uzsākšanas.

Aprēķinot būvmateriālu sadārdzinājumu, nav nepieciešams katru reizi pierādīt sadārdzinājuma cēlonisko sakaru ar Krievijas militāro agresiju Ukrainā un agresijas radīto ietekmi. Kopš Krievijas militārās agresijas Ukrainā sākuma 2022.gada 24.februārī ir novērots globāls būvmateriālu cenu pieaugums, viena no lielākām ietekmēm ir novērota Baltijas valstīs, ņemot vērā vēsturiski izveidojušās piegāžu ķēdes no Ukrainas, Baltkrievijas un Krievijas Federācijas, kā arī ievērojot būvmateriālu ražošanas procesa energoietilpību un energoresursu cenu straujo lēcienu. Ņemot vērā, ka būvmateriālu cenu straujā pieauguma cēloniskais sakars ar Krievijas agresiju ir vispārzināms fakts, kas cita starpā ir atzīmēts EM informatīvajā ziņojumā *“Par situāciju būvniecības nozarē saistībā ar Krievijas agresiju Ukrainā un nepieciešamajiem risinājumiem publisko investīciju projektos”* (TAP 22-TA-938, apstiprināts Ministru kabineta 2022.gada 5.aprīļa sēdē, protokols Nr.19, 43.§, darba kārtības jautājums 4.4)[[3]](#footnote-3), veicot līguma grozījumus par līguma cenas pārskatīšanu par periodu no 2022.gada 1.marta, atsevišķi pie katriem grozījumiem nav jāpierāda būvmateriālu sadārdzinājuma cēloniskais sakars.

Sadārdzinājums attiecas uz praktiski visām būvmateriālu grupām, sadārdzinājuma pamatā ir šādi faktori:

* izejvielu sadārdzinājums (koks, metāls, cements);
* loģistikas traucējumi, vēsturiski izveidojušos loģistikas maršrutu pārtraukšana, jaunu piegāžu maršrutu dibināšana, jaunu sadarbības partneru meklēšana un sadarbības attīstīšana;
* energoresursu cenu straujš kāpums un ražošanas izmaksu palielināšanās, ko izraisīja atteikšanās no Krievijas energoresursiem.

Nav pamata neattiecināt sadārdzinājumu uz kādu no būvmateriālu grupām. Turklāt EM piedāvā sadārdzinājuma novērtēšanai izmantot Centrālās statistikas pārvaldes (turpmāk – CSP) apkopotos datus par būvmateriālu indeksu, kura aprēķināšanai izmanto fiksēto sadārdzinājumu visās būvmateriālu grupās.

Būvmateriālu sadārdzinājumu aprēķināšanai izmanto būvdarbu veicēja (pretendenta) publiskā būvdarbu iepirkuma ietvaros iesniegtajā tāmē iekļauto konkrētās tāmes pozīcijas cenu veidojošās būvmateriālu daļas vērtību, ņemot vērā konkrētā pārskata perioda faktisko izpildi. Jānorāda, ka publiskajos būvdarbu iepirkumos pretendentam ir pienākums iesniegt tāmi, kas ir sagatavota atbilstoši Ministru kabineta 2017. gada 3.maija noteikumu Nr. 239 *“Noteikumi par Latvijas būvnormatīvu LBN 501-17 “Būvizmaksu noteikšanas kārtība”* regulējumam. Tātad, sadārdzinājuma aprēķināšanai izmanto tāmē konkrētajā pozīcijā norādīto būvmateriālu vērtību proporcionāli attiecīgā pārskata perioda faktiskai izpildei. Proporcionāli – tāmes pozīcija, proporcionāli fiksēta izpilde.

Pasūtītājam jāpieņem lēmums par uzsāktas būvniecības ieceres turpmāko īstenošanu, novērtējot būvniecības ieceres īstenošanas procesu un ar īstenošanu saistītos apstākļus.

**Būvmateriālu izmaksu kompensējams sadārdzinājums**

Vadlīnijas attiecas tikai uz būvmateriālu sadārdzinājumu, ko izraisīja Krievijas uzsāktā karadarbība Ukrainā. Būvmateriālu izmaksu sadārdzinājuma aprēķinā iekļaujama iepriekš prognozēta inflācija, kas netiek uzskatīta par neparedzamu sadārdzinājumu, kā rezultātā pasūtītājam nebūtu jāsedz prognozētās inflācijas radītais sadārdzinājums. Pasūtītājam nav pamata kompensēt sadārdzinājumu, kas atbilst prognozētajam inflācijas līmenim. Turklāt EM katru gadu publicē mājas lapā informāciju par prognozētām izmaiņām darbaspēka un būvmateriālu izmaksās būvniecības nozarē Latvijā turpmākajiem 5 gadiem. Inflācijas līmeņa noteikšanai ir ieteicams izmantot publiskā būvdarbu līguma noslēgšanas brīdī EM publicēto informāciju par plānotām izmaiņām būvdarbu cenās[[4]](#footnote-4).

**Būvmateriālu izmaksu sadārdzinājuma novērtēšanas periods**

Sadārdzinājuma novērtēšanas periods ir mēnesis, ceturksnis vai kāds cits periods atkarībā no būvprojekta specifikācijas, ko izmanto kā korekcijas periodu būvmateriālu izmaksu sadārdzinājuma novērtēšanai. Būvdarbu veicējs sākot ar 2022. gada 1. martu par attiecīgo periodu (mēnesi, ceturksni vai kādu citu periodu) aprēķina faktiski paveikto būvdarbu apjomu un vadoties no tāmes nosaka būvmateriālu izmaksas paveiktajiem būvdarbiem.

Sadārdzinājuma novērtēšanu veic, par bāzes mēnesi nosakot 2022. gada janvāri – mēnesi pirms Krievijas uzsāktās karadarbības Ukrainā, un par korekcijas periodu izvēloties attiecīgu periodu, sākot no 2022. gada 1. marta, par kuru aprēķināms būvmateriālu sadārdzinājums.

Būvdarbu veicējs pasūtītājam iesniedz fiksētu faktiski paveikto būvdarbu apjomu uz 2022. gada 28. februāri, norādot būvdarbu izmaksas, kas netiks attiecinātas uz sadārdzinājuma aprēķināšanu un kompensēšanu. Faktiski paveikto būvdarbu apjomu nosaka, vadoties pēc ierakstiem būvdarbu žurnālā par paveiktajiem darbiem un ievestajiem būvmateriāliem. Faktiski paveikto būvdarbu apjomu apstiprina būvuzraugs, saskaņojot ar pasūtītāju, vai arī, ja netiek veikta būvuzraudzība – pasūtītājs.

**Būvmateriālu izmaksu sadārdzinājuma novērtēšanai izmantojamie dati**

Vadlīnijas būvmateriālu izmaksu sadārdzinājuma novērtēšanai ir izstrādātas balstoties uz CSP apkopotajiem datiem par būvmateriālu indeksu un EM pētījuma par prognozētajām izmaiņām darbaspēka un būvmateriālu izmaksās Latvijas būvniecības nozarē ietvaros atspoguļotajām būvmateriālu izmaksu prognozēm[[5]](#footnote-5).

Būvmateriālu izmaksu sadārdzinājuma novērtēšanai var izmantot šādus publiski pieejamus CSP datus:

* būvmateriālu indekss būvniecībā pa gadiem (2015=100)[[6]](#footnote-6);
* būvmateriālu indekss būvniecībā pa mēnešiem (2015=100)[[7]](#footnote-7);
* būvmateriālu indekss dalījumā pa objektu grupām (dzīvojamās ēkas, nedzīvojamās ēkas, u.c.) pa ceturkšņiem (2015=100)[[8]](#footnote-8).

Sadārdzinājuma novērtēšanai var izmantot arī publiski nepublicētos CSP datus, kas pieejami par atsevišķu samaksu:

* būvniecības resursu vidējās cenu pārmaiņas sākot no 2022. gada janvāra pa mēnešiem (2015=100), ko CSP izmanto būvniecības izmaksu indeksa aprēķināšanā;
* būvmateriālu indekss dalījumā pa objektu grupām (dzīvojamās ēkas, nedzīvojamās ēkas, u.c.) un pa mēnešiem (2015=100);
* u.c. dati.

Informācija par būvmateriālu indeksa un būvniecības resursu vidējo cenu pārmaiņām publicēšanas datumiem ir pieejama CSP mājaslapā pie datu publicēšanas kalendāra.

Būvmateriāliem prognozētā inflācija jānosaka atkarībā no būvniecības piedāvājuma iesniegšanas brīža un pēc EM veiktajos pētījumos apkopotās informācijas (skat. 1.tabulu).

1. tabula. Būvmateriāliem prognozētā inflācija pēc kombinētās metodes EM veiktajos pētījumos (%)

|  |  |  |  |  |  |  |
| --- | --- | --- | --- | --- | --- | --- |
| Pētījums | 2020. | 2021. | 2022. | 2023. | 2024. | 2025. |
| 2020. gada pētījums | 2,09 | 2,87 | 3,22 | 3,55 | 3,88 | x |
| 2021. gada pētījums | x | 7,00 | 4,50 | 3,60 | 2,90 | 2,70 |

Datu avots: izveidots pēc EM 2020. gadā veikta pētījuma *“Par prognozētajām izmaiņām darbaspēka un būvmateriālu izmaksām būvniecības nozarē Latvijā 2020. -2024.”* 21. tabulas un 2021. gadā veikta pētījuma *“Prognozētās izmaiņās darbaspēka un būvmateriālu izmaksās būvniecības nozarē Latvijā 2021.-2025.”* 10. attēla datiem, kas pieejami EM mājaslapā: <https://www.em.gov.lv/lv/buvniecibas-nozare-attistiba-strategija-un-petijumi>.

Piemēram, būvniecības cenu piedāvājums, kas iesniegts līdz 2021. gada 6. septembrim, 2022. gadam piemērojama prognozētā inflācija pēc kombinētās metodes atbilstoši EM 2020. gadā veiktajam pētījumam – 3,22%. Savukārt būvniecības cenu piedāvājums, kas iesniegts pēc 2021. gada 6. septembra, 2022. gadam piemērojama prognozētā inflācija pēc kombinētās metodes atbilstoši EM 2021. gadā veiktajam pētījumam – 4,50%.

**Būvmateriālu izmaksu sadārdzinājuma aprēķināšanas formula**

Būvmateriālu izmaksu sadārdzinājuma aprēķināšanai var izmantot zemāk redzamo 1.formulu.

|  |  |
| --- | --- |
| $$K\_{B}=\frac{Izm\_{B}∙\left(\left(\frac{\left(I\_{B\_{n}}-I\_{B\_{0}}\right)}{I\_{B\_{0}}}∙100\right)-Inflācija\_{\%}\right)}{100}$$ | 1.formula |
| kur:KB – būvmateriālu izmaksu korekcijas summa;IzmB – aprēķina periodā tāmē paveikto darbu noteiktās būvmateriālu izmaksas;IB – būvniecības resursu vidējās cenu pārmaiņas un/vai būvmateriālu izmaksu indekss atbilstoši CSP datiem;Inflācija% – būvmateriāliem prognozētā inflācija atbilstoši EM veiktajiem pētījumiem par prognozētajām izmaiņām darbaspēka un būvmateriālu izmaksās Latvijas būvniecības nozarē[[9]](#footnote-9);0 – bāzes periods (2022. gada janvāris);n – korekcijas periods (sadārdzinājuma novērtēšanas periods, sākot no 2022.gada 1. marta, par kuru tiek aprēķināts būvmateriālu sadārdzinājums). |

Formula ir informatīva un to ir iespējams pielāgot atbilstoši būvniecības projekta specifikācijai.

**Citas metodikas izmantošana būvmateriālu izmaksu sadārdzinājuma novērtēšanai**

Papildus būvdarbu veicējs, piesaistot sertificētu būvekspertu ar tiesībām veikt būvniecības tāmju ekspertīzi[[10]](#footnote-10), var veikt būvmateriālu sadārdzinājuma aprēķinu tāmē norādītām būvmateriālu grupām, par kurām ir norādīti būvmateriālu nosaukumi un apjomi, un par kuriem pieejami CSP dati par būvniecības resursu vidējo cenu pārmaiņām. Savukārt būvmateriāli visās atlikušajās būvmateriālu grupās, par kuriem nav pieejami CSP dati, tiek uzskaitīti kā viena atsevišķa pozīcija, kurai sadārdzinājums tiek aprēķināts, piemērojot CSP būvmateriālu indeksu.

**Pārējo izmaksu sadārdzinājuma novērtēšana**

EM izstrādātās vadlīnijas paredzētas tikai būvmateriālu sadārdzinājuma novērtēšanai. Šajās vadlīnijās nav piedāvāta aprēķina metode darba spēka un iekārtu un mehānismu sadārdzinājuma aprēķināšanai. Ja būvdarbu veicējam ir radies straujš, būtisks un neprognozējams sadārdzinājums citās komponentēs, kā piemēram, strādnieku darba samaksas izmaksās, mašīnu un mehānismu uzturēšanas un ekspluatācijas izmaksās, degvielas izmaksās, u.c., tad šis sadārdzinājums ir pamatojams, būvdarbu veicējam iesniedzot pierādījumus gan sadārdzinājuma faktam, gan tā cēloniskajam sakaram ar Krievijas militāro agresiju Ukrainā un šīs agresijas izraisītām sekām. Pasūtītājs un būvdarbu veicējs savstarpēji vienojas par izmaksu sadārdzinājuma aprēķināšanu. Ar būvmateriālu izmaksu nesaistītu izmaksu sadārdzinājuma novērtēšanai var izmantot citu institūciju izstrādāto un aprobēto metodoloģiju, kā piemēram, VSIA “Latvijas Valsts ceļi” izstrādāto līgumcenas pārrēķināšanas metodi tipveida līgumiem autoceļu būvdarbiem, u.c. Būvdarbu veicējam ir tiesības sniegt pierādījumus un aprēķinus par pārējo, kas jāskata *case by case*. Pasūtītājam un būvdarbu veicējam solidāri jāuzņemas risks.

**Atkāpšanās no līguma un sadārdzinājuma novērtēšanas pārtraukšana**

Būvmateriālu izmaksu sadārdzinājuma risku saprātīgai sadalei var noteikt zināmas robežas, pie kurām līgums tiek pārtraukts. Ja sadārdzinājuma rezultātā līgumcenas pieaugums pārsniedz pasūtītāja spējas šo sadārdzinājumu kompensēt, tad pusēm ir tiesības vienpusēji atkāpties no līguma bez soda sankcijām.

1. Termins “būvmateriāli” vadlīnijās tiek lietots, lai apzīmētu būvniecībā izmantojamos būvmateriālus un būvizstrādājumus. [↑](#footnote-ref-1)
2. EM informatīvais ziņojums *“Par situāciju būvniecības nozarē saistībā ar Krievijas agresiju Ukrainā un nepieciešamajiem risinājumiem publisko investīciju projektos” (TAP 22-TA-938)* pieejams tiesību aktu projektu portālā: https://tapportals.mk.gov.lv/legal\_acts/5ede348a-1c08-43af-a118-d1468eb458b1 [↑](#footnote-ref-2)
3. EM informatīvais ziņojums *“Par situāciju būvniecības nozarē saistībā ar Krievijas agresiju Ukrainā un nepieciešamajiem risinājumiem publisko investīciju projektos” (TAP 22-TA-938)* pieejams tiesību aktu projektu portālā: https://tapportals.mk.gov.lv/legal\_acts/5ede348a-1c08-43af-a118-d1468eb458b1 [↑](#footnote-ref-3)
4. EM 2020. gadā veikts pētījums *“Par prognozētajām izmaiņām darbaspēka un būvmateriālu izmaksām būvniecības nozarē Latvijā 2020. -2024.”* un 2021. gadā veikts pētījums *“Prognozētās izmaiņās darbaspēka un būvmateriālu izmaksās būvniecības nozarē Latvijā 2021.-2025.”* pieejams EM mājaslapā: <https://www.em.gov.lv/lv/buvniecibas-nozare-attistiba-strategija-un-petijumi>. [↑](#footnote-ref-4)
5. EM 2020. gadā veikts pētījums *“Par prognozētajām izmaiņām darbaspēka un būvmateriālu izmaksām būvniecības nozarē Latvijā 2020. -2024.”* un 2021. gadā veikts pētījums *“Prognozētās izmaiņās darbaspēka un būvmateriālu izmaksās būvniecības nozarē Latvijā 2021.-2025.”* pieejams EM mājaslapā: <https://www.em.gov.lv/lv/buvniecibas-nozare-attistiba-strategija-un-petijumi>. [↑](#footnote-ref-5)
6. CSP datubāze: https://data.stat.gov.lv/pxweb/lv/OSP\_PUB/START\_\_VEK\_\_RC\_\_RCB/RCB010/ [↑](#footnote-ref-6)
7. CSP datubāze: https://data.stat.gov.lv/pxweb/lv/OSP\_PUB/START\_\_VEK\_\_RC\_\_RCB/RCB010m/ [↑](#footnote-ref-7)
8. CSP datubāze: https://data.stat.gov.lv/pxweb/lv/OSP\_PUB/START\_\_VEK\_\_RC\_\_RCB/RCB040c/ [↑](#footnote-ref-8)
9. EM 2020. gadā veikts pētījums *“Par prognozētajām izmaiņām darbaspēka un būvmateriālu izmaksām būvniecības nozarē Latvijā 2020. -2024.”* un 2021. gadā veikts pētījums *“Prognozētās izmaiņās darbaspēka un būvmateriālu izmaksās būvniecības nozarē Latvijā 2021.-2025.”* pieejams EM mājaslapā: <https://www.em.gov.lv/lv/buvniecibas-nozare-attistiba-strategija-un-petijumi>. [↑](#footnote-ref-9)
10. Atbilstoši Ministru kabineta 2018.gada 20.marta noteikumiem Nr.169 “Būvspeciālistu kompetences novērtēšanas un patstāvīgās prakses uzraudzības noteikumi”. [↑](#footnote-ref-10)